CELEX: 52017DC0505
Language: mt
Date: 2017-05-22 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-2017 tal-Ġermanja u li tagħti opinjoni tal-Kunsill dwar il-Programm ta’ Stabbiltà tal-Ġermanja tal-2017

IL-KUMMISSJONI EWROPEA
            Brussell, 22.5.2017
            COM(2017) 505 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-2017 tal-Ġermanjau li tagħti opinjoni tal-Kunsill dwar il-Programm ta’ Stabbiltà tal-Ġermanja tal-2017
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-2017 tal-Ġermanja
               
                  u li tagħti opinjoni tal-Kunsill dwar il-Programm ta’ Stabbiltà tal-Ġermanja tal-2017
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea
                  3
               ,
            
            
               Wara li kkunsidra r-riżoluzzjonijiet tal-Parlament Ewropew
                  4
               ,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-16 ta’ Novembru 2016, il-Kummissjoni adottat l-Istħarriġ Annwali dwar it-Tkabbir
                  5
               , li ta bidu għas-Semestru Ewropew għall-koordinazzjoni tal-politika ekonomika tal-2017. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fid-9 u fl-10 ta’ Marzu 2017. Fis-16 ta’ Novembru 2016, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  6
               , li fih identifikat lill-Ġermanja bħala wieħed mill-Istati Membri li dwaru kellha titwettaq analiżi fil-fond. Fl-istess jum, il-Kummissjoni adottat ukoll rakkomandazzjoni għal Rakkomandazzjoni tal-Kunsill dwar il-politika ekonomika taż-żona tal-euro. Din ir-Rakkomandazzjoni ġiet approvata mill-Kunsill Ewropew fid-9 u fl-10 ta’ Marzu 2017 u adottata mill-Kunsill fil-21 ta’ Marzu 2017
                  7
               . 
            
            
               (2)Bħala Stat Membru li l-munita tiegħu hija l-euro u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, il-Ġermanja għandha tiżgura l-implimentazzjoni sħiħa u f’waqtha ta’ din ir-Rakkomandazzjoni għaż-żona tal-euro li hija riflessa fir-rakkomandazzjonijiet 1 u 2 hawn taħt.
            
         
         
            
               (3)Ir-rapport tal-pajjiż tal-2017 għall-Ġermanja
                  8
                ġie ppubblikat fit-22 ta’ Frar 2017. Dan ir-rapport jivvaluta l-progress tal-Ġermanja biex tindirizza r-rakkomandazzjonijiet speċifiċi għall-pajjiż adottati mill-Kunsill fit-12 ta’ Lulju 2016, is-segwitu mogħti għar-rakkomandazzjonijiet adottati fis-snin preċedenti u l-progress tal-Ġermanja lejn il-miri nazzjonali tagħha tal-Ewropa 2020. Ir-rapport inkluda wkoll analiżi fil-fond skont l-Artikolu 5 tar-Regolament (UE) Nru 1176/2011, li r-riżultati tagħha ġew ippubblikati wkoll fit-22 ta’ Frar 2017
                  9
               . L-analiżi tal-Kummissjoni twassalha biex tikkonkludi li l-Ġermanja għaddejja minn żbilanċi makroekonomiċi. B’mod partikolari, is-surplus persistentement għoli fil-kont kurrenti għandu rilevanza transfruntiera u jirrifletti - minbarra l-integrazzjoni u l-prestazzjoni sodi tal-industrija ferm kompetittiva tagħha fid-diviżjoni internazzjonali tax-xogħol - eċċess ta’ tfaddil u investiment imrażżan kemm fis-settur privat kif ukoll f’dak pubbliku. Is-surplus fil-kont kurrenti kompla jiżdied fl-2015, baqa’ fil-biċċa l-kbira l-istess fl-2016 u huwa mistenni li jibqa’ f’livell għoli. L-indirizzar tas-surplus jista’ jkollu implikazzjonijiet fuq il-prospetti ta’ riekwilibriju fil-bqija taż-żona tal-euro u fl-UE, minħabba li domanda domestika aktar dinamika fil-Ġermanja tista’ tnaqqas il-ħtiġijiet ta’ diżingranaġġ fl-Istati Membri li għandhom ħafna dejn. Minkejja rati tal-imgħax baxxi li joħolqu kundizzjonijiet ta’ finanzjament favorevoli, l-investiment fin-negozju bħala sehem tal-PDG għadu kajman. Filwaqt l-irkupru fil-konsum privat kompla, it-tfaddil tal-unitajiet domestiċi laħaq livelli rekord fl-UE. Il-ħtieġa ta’ azzjoni biex jitnaqqas ir-riskju tal-effetti ħżiena fuq l-ekonomija tal-Ġermanja, u minħabba d-daqs u r-rilevanza transfruntiera tagħha, fuq l-unjoni ekonomika u monetarja, hija ta’ importanza partikolari.
            
            
               (4)Fit-13 ta’ April 2017, il-Ġermanja ppreżentat il-Programm Nazzjonali ta’ Riforma tal-2017 tagħha u fit-28 ta’ April 2017 il-Programm ta’ Stabbiltà tal-2017 tagħha. Biex jitqiesu l-konnessjonijiet ta’ bejniethom, iż-żewġ programmi ġew ivvalutati fl-istess ħin.
            
            
               (5)Ir-rakkomandazzjonijiet rilevanti speċifiċi għall-pajjiż tqiesu fil-programmi tal-Istati Membri għall-Fondi Strutturali u ta’ Investiment Ewropej (il-Fondi SIE) li jkopru l-perjodu 2014-2020. Kif previst fil-leġiżlazzjoni li tirregola l-Fondi SIE
                  10
               , fejn dan ikun meħtieġ biex isostni l-implimentazzjoni ta’ rakkomandazzjonijiet speċifiċi għall-pajjiż relevanti, il-Kummissjoni tista’ titlob lil Stat Membru jirrieżamina u jemenda l-programmi rilevanti tiegħu tal-Fondi SIE. Il-Kummissjoni pprovdiet aktar linji gwida dwar l-applikazzjoni ta’ dawn ir-regoli
                  11
               .
            
            
               (6)Bħalissa l-Ġermanja tinsab fil-parti preventiva tal-Patt ta’ Stabbiltà u Tkabbir u soġġetta għar-regola tad-dejn. Fil-Programm ta’ Stabbiltà tiegħu tal-2017, il-gvern qed jippjana surplus baġitarju ta’ bejn ¼ u ½% tal-PDG matul 2017-2021. L-objettiv baġitarju fuq terminu medju — defiċit strutturali ta’ 0,5 % tal-PDG — se jibqa’ jiġi ssodisfat b’marġni matul il-perjodu kollu tal-programm. Skont il-Programm ta’ Stabbiltà, il-proporzjon tad-dejn tal-amministrazzjoni pubblika għall-PDG huwa mistenni jonqos gradwalment għal 57 % fl-2021. Ix-xenarju makroekonomiku li jissottostanzja dawn il-projezzjonijiet baġitarji, li ma ġiex ikkonfermat minn korp indipendenti, huwa plawsibbli. 
            
            
               (7)Abbażi tat-tbassir tar-rebbiegħa tal-2017 tal-Kummissjoni, il-bilanċ strutturali huwa mbassar li se jirreġistra surplus ta’ 0,6 % tal-PDG fl-2017 u ta’ 0,3 % tal-PDG fl-2018, ‘il fuq mill-objettiv baġitarju fuq terminu medju. Id-dejn tal-amministrazzjoni pubblika huwa mbassar li se jibqa’ fuq xejra soda ’l isfel lil hinn mir-rekwiżiti tar-regola tad-dejn. Kumplessivament, il-Kunsill huwa tal-opinjoni li l-Ġermanja hija pprojjettata li tikkonforma mad-dispożizzjonijiet tal-Patt ta’ Stabbiltà u Tkabbir fl-2017 u fl-2018. Fl-istess ħin fadal lok fejn wieħed isostni d-domanda domestika billi juża l-politika fiskali biex tinkiseb xejra sostnuta ‘l fuq fl-investiment u billi jinħolqu l-kundizzjonijiet għal tkabbir akbar fil-pagi reali. 
            
            
               (8)L-investiment pubbliku bħala proporzjon tal-PDG baqa’ fil-biċċa l-kbira kostanti u taħt il-medja taż-żona tal-euro. L-akkumulu ta’ sottoinvestiment pubbliku huwa persistenti b’mod partikolari fil-livell muniċipali, fejn l-investiment nett baqa’ negattiv fl-2016. Dan huwa minkejja l-miżuri meħuda matul l-aħħar ftit snin u ż-żidiet sinifikanti fl-investiment pubbliku fil-livell tal-amministrazzjoni pubblika fl-2015 u l-2016. Ittieħdu miżuri addizzjonali fl-2016, li għandhom iżidu l-ambitu għall-investiment pubbliku, inkluż fil-livell tal-Istat Federali u f’dak muniċipali. Dawn jinkludu riforma tar-relazzjonijiet fiskali federali li, ladarba tiġi adottata, se tidħol fis-seħħ fl-2020. Barra minn hekk, l-estensjoni tas-servizzi ta’ konsulenza dwar l-ippjanar tal-investiment fl-infrastruttura biex jinkludi l-muniċipalitajiet għandha ttejjeb l-ippjanar u l-implimentazzjoni tal-investiment fl-infrastruttura fil-livell muniċipali. Dan jidher partikolarment rilevanti, peress li proġetti ta’ investiment infrastrutturali fl-Istati Federali u fil-muniċipalitajiet jiġu eżegwiti biss sa ċertu punt u huma influwenzati minn restrizzjonijiet ta’ kapaċità u ta’ ppjanar. Il-pożizzjoni baġitarja favorevoli ġeneralment tindika spazju fiskali disponibbli, pereżempju biex jiġu pprovduti fondi addizzjonali biex jiżdied l-investiment pubbliku fil-livelli kollha tal-gvern.
            
            
               (9)In-nefqa kumplessiva fl-edukazzjoni pubblika u privata u r-riċerka kienet pjuttost stabbli b’mod relattiv mal-PDG f’dan l-aħħar snin, iżda għadha taħt il-medja tal-UE. Din kienet at 9,1 % f’2015, li hija inqas mill-mira nazzjonali ta’ 10 % tal-PDG. Aktar investiment fl-edukazzjoni, ir-riċerka u l-innovazzjoni huwa kruċjali għas-suċċess ekonomiku futur tal-Ġermanja u b’mod partikolari għall-integrazzjoni effettiva tal-immigranti li waslu dan l-aħħar. Sabiex jinkiseb dan, il-Ġermanja għamlet sforzi konsiderevoli, speċjalment fil-qasam tal-edukazzjoni u tat-taħriġ vokazzjonali. Fis-snin li ġejjin, se jkunu meħtieġa sforzi komparabbli f’setturi edukattivi oħra.
            
            
               (10)Is-sistema tat-taxxa Ġermaniża għadha kumplessa, l-ispejjeż tal-amministrazzjoni tat-taxxa huma għoljin u diversi dispożizzjonijiet dwar it-tassazzjoni tal-kumpaniji jistgħu jkunu qegħdin jostakolaw l-investiment privat. Minkejja tnaqqis sinifikanti, l-ispejjeż kapitali tal-kumpaniji fil-Ġermanja għadhom fost l-ogħla fl-UE-28. Meta jitqiesu t-taxxa lokali fuq il-kummerċ (Gewerbesteuer) u l-kontribuzzjoni addizzjonali ta’ solidarjetà, l-ogħla rata statutarja tat-taxxa fuq l-introjtu tal-kumpaniji laħqet it-30,2 % fl-2016. Din kienet sostanzjalment ogħla mill-medja mhux ponderata tal-UE ta’ 22,8 %. Ir-rata medja effettiva tat-taxxa hija ta’ 28,2 % meta mqabbla mal-medja mhux ponderata ta’ 21,1 % għall-UE. Il-preġudizzju favur id-dejn fit-tassazzjoni tal-kumpaniji kien is-seba’ l-ogħla fl-UE fl-2016. Fil-livell tal-azzjonisti, id-daqs tal-preġudizzju favur id-dejn huwa simili. Dan huwa importanti b’mod speċjali għall-SMEs, li għandhom it-tendenza li jkollhom azzjonisti domestiċi. Jekk jitbaxxew l-ispejjeż kapitali fuq l-ekwità, ikun jista’ jsaħħaħ l-investiment privat u s-suq tal-kapital ta’ riskju, li fil-Ġermanja huwa sottożviluppat. Karatteristiċi oħra tas-sistema tat-taxxa li jistgħu joħlqu distorsjoni fid-deċiżjonijiet tal-finanzjament u tal-investiment huma l-inklużjoni ta’ elementi mingħajr profit fil-bażi tat-taxxa lokali fuq il-kummerċ, limiti fuq ir-riportar ta’ telf, u distorsjonijiet li joriġinaw mit-taxxi fir-rigward tal-għażla tal-forma ġuridika. Dispożizzjonijiet ulterjuri li jistgħu jagħmlu s-sistema tat-taxxa diffiċli għall-investimenti jinkludu r-reġim tad-deprezzament, ir-rata tal-imgħax użata biex jiġu kkalkulati l-provvedimenti deduċibbli tal-pensjoni, it-tassazzjoni tal-qligħ kapitali u l-kontabilità tal-flus għal skopijiet tat-taxxa fuq il-valur miżjud. Jekk tiġi implimentata b’mod effettiv, awtorità funzjonali addizzjonali ġenerali u speċifika għall-IT tal-amministrazzjoni federali tat-taxxa b’rabta mal-amministrazzjonijiet Statali tat-taxxa kif miftiehem bħala parti mir-riforma tar-relazzjonijiet federali fiskali, tista’ tħaffef il-modernizzazzjoni tal-amministrazzjoni tat-taxxa.
            
            
               (11)L-investiment ta’ kapital ta’ riskju żdied fil-Ġermanja, iżda s-suq xorta għadu sottożviluppat meta mqabbel mal-istandards internazzjonali. Fl-2015, l-investiment kapitali ta’ riskju ammonta għal madwar 0,03 % tal-PDG, li huwa kemxejn ogħla mill-medja tal-UE, iżda xorta inqas minn Stati Membri bħall-Finlandja, ir-Renju Unit, l-Isvezja, l-Irlanda u Franza u ferm inqas minn pajjiżi mhux fl-UE bħal Iżrael u l-Istati Uniti. B’mod partikolari, is-suq ta’ kapital ta’ riskju fil-Ġermanja jidher li mhux jirnexxilu jipprovdi investimenti akbar fi stadju iktar tard. Il-Gvern Federali ħa għadd ta’ miżuri biex jappoġġja l-investiment fil-kapital ta’ riskju. Pereżempju billi ssimplifika t-tassazzjoni tal-fondi ta’ investiment, tejjeb ir-riportar tat-telf taħt is-sistema tat-taxxa fuq l-introjtu tal-kumpaniji u espanda l-programm INVEST għall-investituri informali.
            
            
               (12)Bidla lejn l-enerġija rinnovabbli toħloq il-ħtieġa għal investiment sinifikanti fin-netwerks tad-distribuzzjoni tal-elettriku. Madankollu, l-investiment ippjanat tal-infrastruttura domestika tal-elettriku ġie ttardjat b’mod sinifikanti. Madwar 35 % biss tal-proġetti tal-grilja bl-ogħla vultaġġ identifikati fl-Att tal-2009 dwar l-Espansjoni tan-Netwerk tal-Enerġija kienu ġew implimentati sa nofs l-2016, prinċipalment minħabba l-oppożizzjoni pubblika. Minn total attwali ta’ 6 100 km ta’ linji tal-elettriku ppjanati fl-Att tal-Pjan tar-Rekwiżit Federali, madwar 6 % biss ġew approvati u 1 % biss inbnew. 
            
            
               (13)Għad hemm ostakli biex jitgawdew il-benefiċċji sħaħ tad-diġitalizzazzjoni. Pereżempju, il-Ġermanja ma għandhiex prestazzjoni tajba fid-disponibbiltà ta’ konnessjonijiet tal-broadband b’veloċità għolja u ultra veloċi, b’mod partikolari f’żoni semiurbani u rurali. L-użu tal-kompjuters miż-żgħażagħ Ġermaniżi huwa relattivament baxx u ħafna skejjel ma għandhomx aċċess għall-broadband. Il-prestazzjoni fis-servizzi pubbliċi diġitali hija wkoll inqas mill-medja tal-UE. B’mod partikolari, l-SMEs għandhom bżonn jirkupraw fir-rigward tad-diġitalizzazzjoni. Għoxrin fil-mija biss tal-SMEs għandhom strateġija għad-diġitalizzazzjoni. Twaqqaf netwerk ta’ ċentri ta’ eċċellenza tal-SMEs biex tissaħħaħ u tiġi aċċellerata d-diġitalizzazzjoni tal-SMEs u l-pjattaforma "Industrie 4.0" tlaqqa’ flimkien il-partijiet konċernati kollha. Filwaqt li l-investiment tan-negozji fir-R&Ż qed jikber u l-Ġermanja qiegħda qrib li tilħaq il-mira tagħha tal-intensità tar-R&Ż tal-Ewropa 2020, l-investiment qed issir dejjem iktar ikkonċentrat f’kumpaniji kbar, filwaqt li l-kontribut tal-SMEs qed jonqos. Barra minn hekk, popolazzjoni li qed tixjieħ jista’ wkoll ikollha impatt fuq l-attività intraprenditorjali fis-snin li ġejjin.
            
            
               (14)Għad hemm ostakli regolatorji kbar fis-settur tas-servizzi tan-negozju u fil-professjonijiet regolati. Il-livell ta’ restrizzjonijiet huwa ogħla mill-medja tal-UE b’mod partikolari għall-periti, l-inġiniera, l-avukati, il-kontabilisti/konsulenti tat-taxxa Barra minn hekk, ir-rata ta' attrizzjoni kummerċjali għal dawn il-professjonijiet hija ferm inqas mill-medja tal-UE, li donnu jindika dinamiżmu u kompetizzjoni relattivament baxxi fis-servizzi professjonali fil-Ġermanja. Dawn l-ostakli jinkludu restrizzjonijiet fuq il-parteċipazzjoni azzjonarja u l-forma tal-kumpaniji għall-periti u għall-inġiniera, kif ukoll restrizzjonijiet multidixxiplinari għall-periti, l-inġiniera u l-avukati. It-tnaqqis ta’ dawn l-ostakli jista’ jiġġenera kompetizzjoni aktar intensiva, li twassal f’li aktar impriżi jidħlu fis-suq, u dan iwassal għal benefiċċji għall-konsumaturi f’termini ta’ prezzijiet orħos u aktar għażla. F’Jannar 2017 il-Kummissjoni ppreżenta rakkomandazzjonijiet ta' riforma għar-regolamentazzjoni tas-servizzi professjonali, li kienet parti minn pakkett ta’ miżuri biex jindirizzaw l-ostakli fis-swieq tas-servizzi
                  12
               .
            
            
               (15)L-impjiegi komplew jiżdiedu u l-qgħad naqas għal livelli storikament baxxi. Madankollu, iż-żieda fl-impjiegi kienet parzjalment dovuta għal żieda fix-xogħol part-time, b’mod partikolari fost in-nisa u ġiet riflessa parzjalment biss fit-tkabbir tal-pagi reali aggregati, liema tkabbir iddisaċċellera fl-2016. Id-diżinċentivi għax-xogħol għal min għandu t-tieni sors ta’ dħul u x-xogħol part-time mifrux sew qed ifixklu l-użu sħiħ tal-potenzjal tas-suq tax-xogħol. Provvediment aħjar ta’ servizzi ta’ kura tat-tfal ta’ kwalità u affordabbli fuq bażi full-time, skejjel il-ġurnata kollha u kura fit-tul huma strumentali biex tiżdied il-parteċipazzjoni tan-nisa fil-forza tax-xogħol. It-tassazzjoni konġunta fuq l-introjtu ta’ koppji miżżewġin u l-kopertura tal-assigurazzjoni għal kura tas-saħħa b’xejn għal konjuġi li ma jaħdmux jiskoraġġixxu li min għandu t-tieni sors ta’ dħul, f’ħafna każijiet nisa, milli jieħdu impjieg jew milli jżidu l-għadd ta’ sigħat li jaħdmu. Barra minn hekk, l-involviment baxx fis-suq tax-xogħol huwa mħallat ma’ differenza kbira bejn il-pagi tal-irġiel u n-nisa ta’ 22 % meta mqabbla mal-medja tal-UE ta’ 16,3 % fl-2015.
            
            
               (16)Minkejja tnaqqis żgħir, impjiegi żgħar għadhom mifruxa sew, b’madwar 4,8 miljun ruħ ikollhom impjieg żgħir bħala l-uniku impjieg tagħhom f’Settembru 2016. L-għadd ta’ ħaddiema temporanji permezz ta’ aġenzija żdied b’erba’ darbiet mill-2005 ’l hawn u laħaq madwar il-miljun (qrib ta’ 3 % tal-impjiegi totali) f’Ġunju 2016. Il-protezzjoni kontra abbużi potenzjali fil-każ ta’ xogħol temporanju permezz ta’ aġenzija u ta’ kuntratti ta’ xogħol hija mistennija li titjieb, iżda l-iżviluppi tajjeb li jiġu mmonitorjati. Barra minn hekk, kuntratti b’terminu fiss jidher li għandhom differenza fis-salarji relattivament għolja, sa 27 % meta mqabbla ma’ kuntratti permanenti.
            
            
               (17)Il-porzjon ta’ taxxa għal dawk li jaqilgħu paga baxxa huwa għoli meta mqabbel ma’ Stati Membri oħrajn u dan inaqqas l-inċentivi biex wieħed jaħdem kif ukoll il-paga netta u l-opportunitajiet tal-konsum. Il-Ġermanja żiedet l-allowance minima tat-taxxa fuq l-introjtu personali u l-allowances tat-tfal u aġġustat il-kategoriji tat-taxxa fuq l-introjtu. Dawn il-miżuri għandhom tendenza li jkunu ta’ benefiċċju għall-gruppi b’introjtu baxx u medju, iżda l-impatt kumplessiv fuq il-porzjon tat-taxxa se jkun limitat. Minkejja miż-żidiet sostazjali ta’ dan l-aħħar fl-introjtu reali disponibbli, l-evoluzzjonijiet fil-pagi u fil-produttività ilhom jitbiegħdu għal ħafna żmien u dan wassal għal differenza akkumulata konsiderabbli. Tkabbir akbar tal-pagi reali jikkontribwixxi wkoll biex jitnaqqsu l-iżbilanċi esterni kbar.
            
            
               (18)Il-Ġermanja għamlet sforzi konsiderevoli f’li aċċettat rikjedenti għall-ażil u fl-integrazzjoni ta’ refuġjati u migranti oħra. Jidher li huwa possibbli aktar titjib, għax fl-2016 l-għadd ta’ refuġjati li jfittxu x-xogħol żdied għal 10 % ta’ dawk qiegħda kollha. L-integrazzjoni fis-suq tax-xogħol ta’ persuni bi sfond ta’ migrazzjoni, partikolarment in-nisa, għadha sfida kbira li, inkluż permezz tas-sistema edukattiva, taffettwa wkoll lit-tfal li twieldu l-Ġermanja minn ġenituri mwielda barra l-UE.
            
            
               (19)Mhux il-membri kollha tas-soċjetà ibbenefikaw indaqs mill-iżviluppi ekonomiċi u tas-suq tax-xogħol kumplessivament pożittivi ta’ dawn l-aħħar ftit snin. Wara perjodu ta’ żidiet, l-inugwaljanza fl-introjtu mmoderat biss riċentement, filwaqt li l-inugwaljanza fil-ġid baqgħet fost l-ogħla fiż-żona euro. Barra minn hekk, il-prestazzjoni tajba tas-suq tax-xogħol ma wasslitx għal tnaqqis fir-riskju tal-faqar. Ir-rata ta' riskju ta' faqar f’età avvanzata hi ogħla mill-medja tal-UE u l-għadd ta’ nies li jinsabu f’riskju ta’ faqar relatat mal-età avvanzata huwa mistenni jiżdied fis-snin li ġejjin. Ir-rata ta’ sostituzzjoni tal-iskema tal-pensjoni statutorja hija mbassra li se tkompli tonqos. Fl-istess ħin, ir-rati ta’ parteċipazzjoni fi skemi tal-pensjoni tat-tieni jew tat-tielet pilastru huma baxxi wisq biex jikkumpensaw b’mod sħiħ għat-tnaqqis fir-rata ta’ sostituzzjoni tal-ewwel pilastru. Jekk dan ma jiġix ibbilanċjat, l-adegwatezza tal-pensjoni hija mistennija li tiddeterjora. Wieħed għadu jrid jara kemm jistgħu jkunu effettivi l-proposti riċenti biex jitjiebu l-inċentivi għal irtirar aktar tard (Flexi-Rente) biex jikkontrobattu l-inċentivi għall-irtirar kmieni li daħlu fl-2014.
            
            
               (20)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ġermanja u ppubblikatha fir-rapport tal-pajjiż tal-2017. Ivvalutat ukoll il-Programm ta’ Stabbiltà u l-Programm Nazzjonali ta’ Riforma u kif ġew segwiti r-rakkomandazzjonijiet indirizzati lill-Ġermanja fis-snin preċedenti. Il-Kummissjoni qieset mhux biss ir-rilevanza tagħhom għal politika fiskali u soċjoekonomika sostenibbli fil-Ġermanja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE fid-deċiżjonijiet nazzjonali futuri. 
            
            
               (21)Fid-dawl ta’ din il-valutazzjoni, il-Kunsill eżamina l-Programm ta’ Stabbiltà, u huwa tal-opinjoni
                  13
                li l-Ġermanja hija mistennija tikkonforma mal-Patt ta’ Stabbiltà u Tkabbir.
            
            
               (22)Fid-dawl tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet 1 u 2 hawn taħt,
            
         
         
            
               B’DAN JIRRAKKOMANDA li l-Ġermanja tieħu azzjoni fl-2017 u fl-2018 biex:
            
            
               1.Tuża l-politika fiskali biex issostni d-domanda domestika u tikseb xejra sostnuta ’l fuq fl-investiment. Taċċellera l-investiment pubbliku fil-livelli kollha tal-gvern, speċjalment fil-livell muniċipali u jiġu indirizzati r-restrizzjonijiet tal-kapaċità u l-ippjanar għal investimenti infrastrutturali. Tkompli ttejjeb l-effiċjenza tas-sistema tat-taxxa u tkompli trendiha favorevoli għall-investiment. Tistimula l-kompetizzjoni fis-servizzi tan-negozju u fil-professjonijiet regolati.
            
            
               2.Tnaqqas id-diżinċentivi għax-xogħol għal min għandu t-tieni sors ta’ dħul u tiffaċilita t-tranżizzjonijiet lejn impjiegi standard. Tnaqqas il-porzjon għoli tat-taxxa għal dawk b’paga baxxa Toħloq kundizzjonijiet biex tippromwovi aktar tkabbir fil-pagi reali, b’rispett tar-rwol tas-sħab soċjali.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  ĠU L 306, 23.11.2011, p. 25.
               
               
                  
                     (3)
                  COM(2017) 505 final.
               
               
                  
                     (4)
                  P8_ TA(2017)0038, P8_ TA(2017)0039, u P8_ TA(2017)0040.
               
               
                  
                     (5)
                  COM(2016) 725 finali.
               
               
                  
                     (6)
                  COM(2016) 728 finali.
               
               
                  
                     (7)
                  ĠU C92/01, 24.3.2017, p. 1.
               
               
                  
                     (8)
                  SWD(2017) 71 finali.
               
               
                  
                     (9)
                  COM(2017) 90 finali.
               
               
                  
                     (10)
                  L-Artikolu 23 tar-Regulation (EU) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006, ĠU L 347, 20.12.2013, p. 320.
               
               
                  
                     (11)
                  COM(2014) 494 finali.
               
               
                  
                     (12)
                  COM(2016) 820 finali, COM(2016) 821 finali, COM(2016) 822 finali, COM(2016) 823 finali, COM(2016) 824 finali.
               
               
                  
                     (13)
                  Skont l-Artikolu 5(2) tar-Regolament tal-Kunsill (KE) Nru 1466/97.